L-għadd ta’ turisti li żaru Malta f’Ottubru li għadda kien jammonta għal 180,620 persuna. Dan irriżulta f’żieda ta’ 3.7 fil-mija meta mqabbel mal-istess xahar is-sena li gaħddiet. Fi stqarrija l-Uffiċċju Nazzjonali tal-Istatistika qal li meta jiġu esklużi l-passiġġieri fuq cruiseliners li għamlu lejl f’pajjiżna, iż-żieda kienet tammonta għal 2.7 fil-mija. L-uffiċċju tal-istatistika żied jgħid li 154,047 żaru pajjiżna għall-btala waqt li 13,798 persuna oħra ġew Malta fuq xogħol. Jirriżulta wkoll li l-passiġġieri mill-pajjiżi membri tal-Unjoni Ewropea żdiedu b’6.1 fil-mija għal 150,722. L-akbar proporzjoni ta’ turisti li żaru lil Malta kellhom bejn 45 sena u 64 sena segwiti minn dawk ta’ bejn il-25 sena u l-44 sena. L-iljieli li qattgħu f’Malta żdiedu wkoll 5.4% meta mqabbel mal-istss xahar is-sena li għaddiet u laħħaq il-1,347,352 lejl. In-nefqa tat-turisti f’Malta kienet tlaħħaq il-€159.9 miljun, żieda ta’ 2.5% meta mqabbel mal-istess xahar is-sena li għaddiet. L-uffiċċju tal-istatistika żied jgħid li bejn Jannar u Ottubru żaru lil Malta 1,544,479 turisti, żieda ta’ 8.4 fil-mija meta mqabbel mal-istess xhur tal-2013. F’dan il-perjodu, in-nefqa tat-turisti f’Malta kienet ta’ €1.4 biljun, 6.3% aktar minn dik irreġistrata fl-ewwel 10 xhur tas-sena li għadda. In-nefqa għal kull ras kienet ta’ €919 jew 0.9 fil-mija anqas meta mqabbel mal-livelli rreġistrati s-sena li għaddiet.